عید کس کی ہے؟

خبر کا کوڈ: ۴۴۲۸۱۸

تاریخ: ۲۵ مرداد ۲۰۲۰ - ۱۵:۱۲

تحریر: حجت الاسلام سید مشاہد عالم رضوی تنزانیہ

عید توحید پرستوں کی ہے ، مسلمانوں کی ہے، قرآن پر چلنے والوں ، کعبہ  کو قبلہ تسلیم کرنے والوں اور رمضان کریم میں روزہ  رکھنے والوں کی ہے ، جن مسلمانوں نے حکم خدا کے احترام میں رمضان المبارک میں بھوک و پیاس اور شدت گرمی برداشت کی ، اپنے نفس پر قابو رکھا ، اپنی خواہشات پر لگام لگائے رہے ، آنکھوں کو حرام سے بچایا ، کانوں کو ناجائز آواز سے دور رکھا ، اپنی زبان جھوٹ ، تہمت ، غیبت وغیرہ وغیرہ سے بچائے رہے ، آئندہ سال کے لئے روحانی و معنوی توشہ جمع کیا ، شبہای قدر کی قدر کی ، مالک کی بخشش اور امید میں لمبے لمبے سجدے کئے ،  شوق بہشت اور خوف جہنم میں آنسو بہائے  ، کسی نادان و جاہل کی باتوں پر توجہ کئے بغیر اپنا مومنانہ عمل جاری رکھا  ۔

عید اسکی ہے ، جی ہاں عید اسکی ہے   ، جن کے دل اللہ سے قریب ہوئے  ، بندوں کی محبت انکے قلوب میں داخل ہو گئی  ،صلہ رحم ، رشتہ داروں کی عزت کاجذبہ ابھرا ، غریبوں  ومسکینوں  کی بیکسی و پریشانی پر دل متوجہ ہوا یتیموں کا خیال آیا ، بیواوں کی مشکلات زندگی کا احساس جاگا اور بندگی  کے احساس و ادراک کے ساتھ انھیں بندگان خدا  کا بھی خیال آنے لگا  ، روزہ نے دل نرم کر دیئے محبتیں لوٹا دیں رحم و کرم کے سوکھے ہوئے چشمے پھر سے جاری کر دیئے آنکھوں میں مروت کے تارے جھل ملائے ، انسانیت  کو جگا دیا  ، دل و دماغ سے فقیر و غنی کا امتیاز جاتا رہا ، پست وبلند کا تصور مٹتا گیا اور کردار و عمل میں تقوی وطہارت معیار زندگی بن کر ابھر آیا ۔

تو آپ کہیں گے نہیں ؟! ایسے بھلے اچھے ایماندار کی عید ہے  ؟

وہی عید جو خوشیوں کا مدھر پیغام لاتی ہے ،بھائی بھائی کو  گلے ملاتی ہے ،جو منھ میٹھا کرتی اور دو دلوں کو جوڑتی ہے جس میں زکات فطرہ قبولیت عبادت کی ضامن بنتاہے ، بچے دوڑ دوڑ کر اپنے مہربان و شفیق بابا و  چچا کے ساتھ عیدگاہوں کو نماز عید پڑھنے جاتے ہیں ، عیدی لیتے ہیں ، خوشیاں مناتے ہیں اور نئے نئے کپڑے پہن کر خوشبو لگا کر دوستوں سے گلے ملتے ہیں ا ور زندگی بھر مل جل کر رہنے کا ہنر سیکھتے ہیں ، سیویاں پی کر مٹھائیاں بانٹ کر شام عید ڈھلتے ہی آئندہ عید کے چاند کا انتظار کرنے لگتے ہیں دیکھئے اگلی عید کسے نصیب ہو ؟ تو پھر عید کی یہ خوشیاں اسکی بھینی بھینی محبت و مٹھاس کی لذت و خوشبو آپکے لئے ماہ کامل بن جائے.

، غرہ شوال مبارک ہو  عید آپکی ہے ۔

/۹۸۸/ن